कुरुक्षेत्र-अंबाला में सबसे ज्यादा नुकसान; हुड्‌डा भी पहुंचे ग्राउंड जीरो पर, अब तक 10 की मौत
Haryana Monsoon 2023 Update; Follow Haryana Monsoon Rainfall Impact, IMD Weather Forecast Latest News, Reports On Dainik Bhaskar (दैनिक भास्कर) हरियाणा में तीन दिनों तक हुई आफत की बारिश से 7 जिलों में हालात खराब हो गए हैं। अंबाला में बाढ़ ने रेलवे लाइनों को भी नुकसान पहुंचाया है।
हरियाणा के मुख्यमंत्री मनोहर लाल ने बुधवार को प्रदेश के बाढ़ प्रभावित जिलों का हवाई सर्वेक्षण किया। सीएम ने बताया कि अंबाला, पंचकूला, यमुनानगर और कैथल जिलों में औसत से अधिक बारिश होने की वजह से लोग प्रभावित हुए हैं। हिमाचल से नदी-नालों में आए पानी ने इस परेशानी को और बढ़ा दिया। राहत की बात यह है कि अब पानी धीरे-धीरे आगे बढ़ रहा है। सीएम ने कहा कि सरकार प्रभावित हुए लोगों की हर संभव मदद करेगी, अधिकारियों को इस बाबत सख्त निर्देश जारी कर दिए गए हैं।
डिप्टी सीएम दुष्यंत चौटाला भी बुधवार को फील्ड में उतरे और बाढ़ प्रभावित कई इलाकों का दौरा किया। कांग्रेस विधायक दल के नेता और पूर्व सीएम भूपेंद्र सिंह हुड्‌डा ने भी पानी में डूबे एरिया का दौरा कर लोगों की तकलीफों को समझा।
इससे पहले कैथल में जननायक जनता पार्टी (JJP) विधायक ईश्वर सिंह को महिला ने थप्पड़ जड़ दिया। विधायक के साथ लोगों ने धक्का-मुक्की भी की। विधायक अपने विधानसभा क्षेत्र गुहला में बाढ़ प्रभावित इलाकों का दौरा करने पहुंचे थे। चीका क्षेत्र के गांव भाटिया में घग्गर नदी का बांध टूटने के बाद पानी गांव में भर रहा है, जिसको लेकर विधायक वहां गए थे।
जब वे गांव में पहुंचे तो उन्हें ग्रामीणों के विरोध का सामना करना पड़ा। लोगों ने आरोप लगाया कि पांच साल में वह एक भी लोगों का दुख-दर्द जानने के लिए नहीं आए। अब यहां क्या करने आए हैं, इस दौरान एक महिला से बहस के दौरान ग्रामीण महिला आक्रोशित हो गई और गुस्से में विधायक के थप्पड़ जड़ दिया।
यहां घग्गर नदी खतरे के निशान से उपर बह रही है। 40 गांवों में बाढ़ का खतरा मंडरा रहा है और कई गांवों की आबादी में भी पानी भर गया है। बुधवार शाम को पंजाब बॉर्डर के साथ लगते भाटिया गांव में घग्गर का बांध टूट गया और पानी गांव व खेतों में भर गया।
केजरीवाल बोले- दिल्ली यमुना में पानी हरियाणा की वजह से
वहीं दिल्ली में बाढ़ के खतरे पर CM अरविंद केजरीवाल के निशाने पर हरियाणा आ गया है। दिल्ली CM केजरीवाल ने केंद्रीय गृह मंत्री अमित शाह को चिट्‌ठी लिखी है। जिसमें उन्होंने कहा कि दिल्ली में पिछले 3 दिन से बारिश नहीं हुई।
दिल्ली में यमुना का स्तर बारिश नहीं बल्कि हरियाणा स्थित हथिनीकुंड बैराज से छोड़े जा रहे पानी की वजह से बढ़ रहा है। केजरीवाल ने अमित शाह से अपील की कि दिल्ली में यमुना का स्तर न बढ़े, इसके लिए हथिनीकुंड बैराज से सीमित गति से पानी छोड़ा जाए।
पढ़िए.. केजरीवाल का अमित शाह को लिखा लेटर
अंबाला में 3 लाशें पानी में बहती मिली
अंबाला में बुधवार को 4 लोगों की डेड बॉडी बरामद हुई हैं। इनमें चौड़मस्तपुर के 70 वर्षीय संपूर्ण सिंह की डूबने से मौत हो गई। ग्रामीणों को बुजुर्ग का शव पानी में बहता मिला। सदर थाना एरिया के लोबड़ गांव में 20 साल के युवक की डेडबॉडी मिली है, जिसकी पहचान सिरसा के चौपटा गांव निवासी सुशील कुमार के रूप में हुई है।
चौकी नंबर-1 एरिया में युवराज पैलेस के पास पानी में 45 वर्षीय व्यक्ति की डेड बॉडी मिली है। मृतक की अभी तक शिनाख्त नहीं हुई। अंबाला कैंट के शालीमार बाग में डिस्पेंसरी के पास करंट लगने से व्यक्ति की मौत हो गई। इनमें से अंबाला सिटी एरिया में 3 शव बहते हुए मिले हैं।
कैथल में घग्गर का पानी डेंजर लेवल पार
हरियाणा में बारिश के बाद 7 जिलों में हालात बिगड़ गए हैं। कैथल में घग्गर का पानी डेंजर लेवल को पार कर गया है। घग्गर में पानी का लेवल 28.3 फीट पर पहुंच गया है, जो कि खतरे के निशान से 5 फुट ऊपर है। इससे 35 गांवों में बाढ़ का खतरा हो गया है। करनाल, पानीपत और सोनीपत में यमुना के ओवरफ्लो होने से पानी गांवों में घुस गया है। अब हरियाणा में एयरफोर्स भी मदद करेगी। बाढ़ग्रस्त इलाकों में एयर फोर्स के हेलिकॉप्टर के जरिए भोजन पहुंचाया जाएगा।
गुरुग्राम में लगा रहा जाम
वहीं गुरुग्राम से दिल्ली जाने वाले हाईवे पर लंबा जाम लगा रहा। जाम की शुरुआत सुबह 9 बजे से हो गई थी। यहां तेज बारिश के दौरान दिल्ली जयपुर हाईवे जलमग्न हो चुका है, जिसके चलते खेड़की दौला से राजीव चौक तक करीब 8 किलोमीटर लगा लंबा जाम लगा हुआ है।
फरीदाबाद में रेस्क्यू हुए 78 लोग
फरीदाबाद जिला के अमीपुर गांव में यमुना में फंसे 78 लोगों को जिला प्रशासन ने NDRF की मदद से सुरक्षित रेस्क्यू किया। यमुना में जलस्तर बढ़ने के बाद जिला प्रशासन को इन लोगों के फंसे होने की सूचना मिली थी। सूचना मिलने के बाद रेस्क्यू ऑपरेशन शुरू किया गया।
नोएडा प्रशासन की भी ली गई मदद। देर रात को 2 बजे एनडीआरएफ की टीम मदद के लिए बुलाई गई। सुबह 6 बजे तक चले रेस्क्यू ऑपरेशन में सभी 78 लोगों को जिनमें औरतें और बच्चे भी शामिल हैं सभी को सुरक्षित निकाला गया। सभी लोगों को अमीपुर गांव में शेल्टर होम में रखा गया और रहने-खाने की व्यवस्था की गई।
सोनीपत में यमुना का पानी खतरे के निशान से ऊपर पहुंच गया है। पानी अब यमुना किनारे खेतों में खड़ी फसलों में पहुंचना शुरू हो गया है। सोनीपत के लिए बुधवार का दिन काफी अहम है। हथिनी कुंड बैराज से छोड़ा गया पानी आज यहां पूरी गति व क्षमता से पहुंच जाएगा।
अंबाला में बाढ़ ने रेलवे लाइनों को भी नुकसान पहुंचाया है। बारिश के कारण विश्व धरोहर कालका-शिमला रेल सेक्शन पूरी तरह से प्रभावित है। रेल मार्ग पर पेड़ और मलबा गिरा हुआ है, जिसके बाद इस रूट पर 16 जुलाई तक कोई ट्रेन नहीं चलेगी। उधर, अंबाला-न्यू सहारनपुर रूट पर घसीटपुर के पास रेलवे लाइन के नीचे से जमीन खिसक गई है।
हरियाणा के जिलों में बाढ़ के हालात...
करनाल के इंद्री ब्लॉक में गढ़पुर टापू का यमुना बांध अब तक ठीक नहीं हुआ था कि मंगलवार देर रात करीब 1 बजे गांव समसपुर के पास एक और बांध टूट गया। इस बांध के टूटने से कई और गांवों में पानी पहुंच गया है। यमुना से सटे करीब 36 गांव बाढ़ की चपेट में आ चुके हैं। नावों से लोगों तक राहत सामग्री भेजी जा रही है।
ट्रैक्टर से अंबाला निकले डिप्टी CM
हरियाणा के डिप्टी CM दुष्यंत चौटाला अंबाला के बाढ़ग्रस्त गांवों का जायजा लेने ट्रैक्टर से पहुंचे। जहां उन्होंने आर्मी और NDRF से हालात की जानकारी ली। उन्होंने कहा कि जहां नाव से जाना संभव नहीं, वहां हेलिकॉप्टर से राशन व जरूरी सामान घरों की छतों तक पहुंचाया जाएगा। उन्होंने प्रशासनिक अधिकारियों से कहा कि बुजुर्गों, बच्चों और महिलाओं पर विशेष ध्यान दिया जाए।
इसके साथ ही जिन-जिन गांवों में पानी भरा हुआ है, वहां 24 घंटे मॉनिटरिंग की जाए। सूखा राशन, टेंट, सोलर लाइट और अन्य जरूरी सामान तुरंत मुहैया करवाने के निर्देश दिए। अंबाला के बाद डिप्टी CM दुष्यंत चौटाला शाहबाद पहुंच गए हैं। यहां वह जलभराव वाले एरिया में ट्रैक्टर लेकर पहुंचे। इस दौरान उनके साथ पार्टी विधायक रामकरण काला भी मौजूद रहे। यहां बारिश के कारण लोगों के घरों में दूध की आपूर्ति नहीं हो पा रही थी।
हरियाणा में 7 जिलों के 239 गांवों में बाढ़ का पानी भरा
वहीं पंचकूला, अंबाला, यमुनानगर, करनाल, कुरूक्षेत्र, कैथल और पानीपत जिलों के 239 गांव ऐसे हैं, जहां अभी भी बारिश का पानी भरा हुआ है। यहां 1857 लोग फंसे हुए हैं, हालांकि NDRF-SDRF ने मोर्चा संभाला हुआ है।
पानीपत और अंबाला में हालातों को काबू करने के लिए केंद्र सरकार की और से मदद दी जा रही है। इसके अलावा इन जिलों में पहले से NDRF के जवान राहत एवं बचाव कार्य में लगे हुए हैं।
मुख्यमंत्री मनोहर लाल खट्‌टर आज पानीपत और अंबाला दौरा पर रहेंगे। पानीपत में इंडियन ऑयल पानीपत रिफाइनरी के रजत जयंती समारोह में बतौर मुख्य अतिथि भाग लेंगे। वहीं अंबाला में औसत से अधिक बारिश के चलते पैदा हुए हालातों की जिला प्रशासन के साथ समीक्षा भी करेंगे।
हरियाणा मौसम पूर्वानुमान
मानसून दक्षिण पूर्व की तरफ बने होने के कारण मानसून की सक्रियता हरियाणा में अगले तीन दिन 14 जुलाई तक कम रहने की संभावना है। राज्य के उत्तरी जिले पंचकूला, अंबाला, यमुनानगर, कुरुक्षेत्र, कैथल, करनाल तथा दक्षिण-दक्षिण पूर्व जिलों महेंद्रगढ़, रेवाड़ी, झज्जर, गुरुग्राम, नूंह, पलवल, फरीदाबाद, रोहतक, सोनीपत, पानीपत जिलों में कहीं-कहीं हल्की से मध्यम बारिश की संभावना है।
इस दौरान पश्चिमी व दक्षिण पश्चिमी हरियाणा के जिलों सिरसा, फतेहाबाद, हिसार, जींद, भिवानी, चरखी दादरी में मौसम आमतौर पर परिवर्तनशील तथा कुछ एक स्थानों पर बूंदाबांदी या हल्की बारिश होने की संभावना है। 15 जुलाई से एक बार फिर से राज्य में मानसून की सक्रियता बढ़ने की संभावना है।
अब तक 7 की मौत, 1 व्यक्ति लापता
अब तक बारिश से राज्य में 7 लोगों की मौत होने का सरकार की और से दावा किया गया है। एक व्यक्ति के लापता होने की सूचना मिली है। 4 मकान क्षतिग्रस्त होने के साथ ही 5 मवेशियों की मौत होने की जानकारी मिली है। राज्य के कुछ जिलों में 24 घंटे में 306MM रिकॉर्ड बारिश हुई। वैसे इन दिनों सामान्य 6.6MM बारिश होती है, लेकिन वास्तव में 26.8MM रिकॉर्ड की गई।
अंबाला में 76 गांव का जिला मुख्यालय से संपर्क कटा
अंबाला जिले के कुछ गांव अब भी बाढ़ की चपेट में हैं। करीब 76 गांवों का संपर्क जिला मुख्यालय से कटा है। बारिश के पानी में डूबने से अंबाला में दो लोगों की मौत हो गई है। घरों में पानी भरने के बाद लोगों ने छत पर शरण ले रखी है, अब वह सुरक्षित स्थानों की और पलायन कर रहे हैं।
यमुनानगर के 30 से ज्यादा गांवों में बाढ़ का पानी घुस गया है और 20 से ज्यादा गांव पर बाढ़ का खतरा बना हुआ है। प्रतापनगर और छछरौली क्षेत्र में दो जगह सड़क टूट चुकी है। इसके चलते 20 से 30 गांवों का संपर्क टूट गया है।
हिमाचल में फंसे हरियाणा के 100 लोग
जानकारी के मुताबिक हरियाणा के 100 लोग हिमाचल प्रदेश में फंसे हैं। इनमें रेवाड़ी के गांव पदैयावास और घुड़कावास के चार युवा मनाली के कसोल में घूमने गए थे। जहां वह फंसे हुए हैं।सोनीपत से हिमाचल घूमने गया स्प्रेड स्माइल फाउंडेशन के 18 सदस्यों का दल कसोला के पास बरसानी में फंस गया है। इसमें बच्चे, युवा व बुजुर्ग भी शामिल हैं। रोहतक के महर्षि दयानंद यूनिवर्सिटी के 70 स्टूडेंट्स सोलंग में फंस गए हैं।
स्टूडेंट्स का यह दल एडवेंचर कैंप के लिए गया था। भिवानी जिले के बवानीखेड़ा से विधायक बिशंबर वाल्मीकि, उनके पीएसओ, चालक व पीए के अलावा गांव बलियाली के सरपंच सचिन सरदाना का परिवार अब सुरक्षित जगह पर पहुंच गया है।